b'\n_START_ARTICLE_\nLillehammer Ishockeyklubb\n_START_SECTION_\nKlubbens historie\n_START_PARAGRAPH_\nLillehammer Ishockeyklubb ble stiftet 2. november 1957 rundt kj\xc3\xb8kkenbordet til K\xc3\xa5re Bergh i Mejdellsgate i Lillehammer. De f\xc3\xb8rste \xc3\xa5rene spilte Lillehammer p\xc3\xa5 Mj\xc3\xb8sisen, f\xc3\xb8r det ble laget en utebane p\xc3\xa5 Stampesletta. I disse \xc3\xa5rene p\xc3\xa5 Mj\xc3\xb8sisen spilte Lillehammer i de lavere divisjonene._NEWLINE_Hockeyinteressen i Lillehammer kom med Kristins Hall. Kristins Hall stod ferdig i 1988, og den f\xc3\xb8rste kampen til Lillehammer I.K i hallen ble spilt mot Oshaug 10. desember 1988. I perioden etter dette gikk det fort oppover for L.I.K., og med de tilbakevendte Lillehammeringene \xc3\x98ystein Tronrud, Lars Bergseng og Arne Bergseng p\xc3\xa5 laget spilte de om opprykk til eliteserien i sesongen 1990-1991. I opprykkskampen mot LM 90 vant Lillehammer hele 10-0, og var dermed klare for eliteserien._NEWLINE_I Lillehammers aller f\xc3\xb8rste eliteseriekamp, var det duket for tidenes f\xc3\xb8rste mj\xc3\xb8sderby i eliteserien. Lillehammer m\xc3\xb8tte Storhamar til stinn brakke i Kristins Hall, og vertene var ikke snauere enn at de til slutt vant 4-3 etter \xc3\xa5 ha ligget under 1-3 etter to perioder._NEWLINE_Lillehammer var en middelhavsfarer i de f\xc3\xb8rste \xc3\xa5rene i toppen, men i OL-\xc3\xa5ret 1994 hadde Lillehammer forsterket laget sitt med profiler som Trond Magnussen, Tommy Jakobsen og Svein Enok N\xc3\xb8rsteb\xc3\xb8, samt at Geir Myhre var inne som trener. Det f\xc3\xb8rte til at Lillehammer hadde et sterkt lag som n\xc3\xa5dde helt til NM-finalene, etter at de hadde sl\xc3\xa5tt ut selveste V\xc3\xa5lerenga i semifinalen. I finalen var det Storhamar som var motstander og det var duket for nok et historisk mj\xc3\xb8sderby. Som i Lillehammer f\xc3\xb8rste eliteseriekamp m\xc3\xa5tte Storhamar til slutt gi tapt og Lillehammer kunne hente hjem den gjeveste pokalen. Tirsdag 5. april 1994 husker nok mange p\xc3\xa5 Lillehammer. Jubelen stod i taket i Kristins Hall da Tor Nilsen satte pucken bak SIL-keeper Remo Martinsen 17.39 ut i den 4. perioden._NEWLINE_I oktober 1994 spilte Lillehammer Europa-cup i \xc3\x98sterrike. Motstanderne var Feldkirch fra \xc3\x98sterrike, Jaca fra Spania og Kloten fra Sveits. Lillehammer var ikke bra nok, da mange spillere forsvant etter gull-sesongen. \xc3\x85rene som fulgte ble ikke bra for Lillehammer, som i havnet litt nede p\xc3\xa5 tabellen og som slet med \xc3\xb8konomien._NEWLINE_I sesongen 2001/02 ble det bronse p\xc3\xa5 Lillehammer etter en satsing som brakte blant andre Tommy Kiviaho, Glenn Detulleo, Magnus Axelsson, Mats Graes\xc3\xa9n og Jyrki Poikolainen til Lillehammer for \xc3\xa5 spille ishockey. Den sesongen var ogs\xc3\xa5 gjennombruddssesongen til NHL-spilleren Ole-Kristian Tollefsen. Men moroa kostet, og Lillehammer var veldig n\xc3\xa6r konkurs v\xc3\xa5ren 2003. Men med Kjell Stenberg i f\xc3\xb8rersetet for en \xc3\xb8konomisk snuoperasjon av de sjeldne klarte Lillehammer \xc3\xa5 b\xc3\xa5de beholde eliteserieplassen, og \xc3\xa5 reise seg igjen organisatorisk og \xc3\xb8konomisk. Noe av n\xc3\xb8kkelen til dette var en bevisst satsing p\xc3\xa5 unge og lokale spillere, i kombinasjon med spillere fra Tsjekkia._NEWLINE_Lillehammer har ogs\xc3\xa5 en avtale med Norges Toppidrettsgymnas og det er en del spillere derfra som er stammen i dagens L.I.K lag. Uten dette samarbeidet hadde nok ikke Lillehammer v\xc3\xa6rt der de er i dag. Blant spillerne som har g\xc3\xa5tt der kan nevnes Ole-Kristian Tollefsen, Mathias Gundersen, Knut Henrik Spets og Lars Erik Spets._NEWLINE_2005/06 sesongen endte Lillehammer p\xc3\xa5 8 plass i serien og tapte for Stjernen i kvartfinalen. Foran sesongen 2006-2007 hentet L.I.K. inn den gamle helten Tor Nilsen som ny hovedtrener, og etter en sv\xc3\xa6rt turbulent sesong ledet Nilsen laget til 9.-plass i grunnserien og fornyet toppseriekontrakt etter kvalifiseringsserien.\n_START_SECTION_\nSupporterklubb\n_START_PARAGRAPH_\nSupporterklubben til Lillehammer Ishockeyklubb ble stiftet i 2002, og het den gang \xc2\xabNordre Sving Supporterklubb\xc2\xbb. De skiftet navn til \xc2\xabPatriotene\xc2\xbb i 2012, samtidig som de fikk p\xc3\xa5 plass ett komplett styre. Sesongen 2012/13 hadde de 39 betalende medlemmer.'